b'\n_START_ARTICLE_\nPrincipele-Carol, Tatarbunar\n_START_SECTION_\nIstorie\n_START_PARAGRAPH_\nSatul Principele-Carol a fost \xc3\xaenfiin\xc8\x9bat \xc3\xaen anul 1920, dup\xc4\x83 Unirea Basarabiei cu Rom\xc3\xa2nia la 27 martie 1918. Localitatea a primit numele de Principele Carol, dup\xc4\x83 fiul regelui Ferdinand I al Rom\xc3\xa2niei, prin\xc8\x9b mo\xc8\x99tenitor \xc8\x99i viitor rege al Rom\xc3\xa2niei cu numele de Carol al II-lea._NEWLINE_Satul a f\xc4\x83cut parte din componen\xc8\x9ba Rom\xc3\xa2niei, \xc3\xaen Plasa Tuzla a jude\xc8\x9bului Cetatea Alb\xc4\x83. Pe atunci, popula\xc8\x9bia localit\xc4\x83\xc8\x9bii era multietnic\xc4\x83, exist\xc3\xa2nd comunit\xc4\x83\xc8\x9bi mari de rom\xc3\xa2ni, ru\xc8\x99i \xc8\x99i germani basarabeni. La recens\xc4\x83m\xc3\xa2ntul din 1930, s-a constatat c\xc4\x83 din cei 265 locuitori din sat, 109 erau rom\xc3\xa2ni (41.13%), 96 ru\xc8\x99i (36.23%) \xc8\x99i 60 germani (22.64%)._NEWLINE_Ca urmare a Pactului Ribbentrop-Molotov (1939), Basarabia, Bucovina de Nord \xc8\x99i \xc8\x9ainutul Her\xc8\x9ba au fost anexate de c\xc4\x83tre URSS la 28 iunie 1940. Dup\xc4\x83 ce Basarabia a fost ocupat\xc4\x83 de sovietici, Stalin a dezmembrat-o \xc3\xaen trei p\xc4\x83r\xc8\x9bi. Astfel, la 2 august 1940, a fost \xc3\xaenfiin\xc8\x9bat\xc4\x83 RSS Moldoveneasc\xc4\x83, iar p\xc4\x83r\xc8\x9bile de sud (jude\xc8\x9bele rom\xc3\xa2ne\xc8\x99ti Cetatea Alb\xc4\x83 \xc8\x99i Ismail) \xc8\x99i de nord (jude\xc8\x9bul Hotin) ale Basarabiei, precum \xc8\x99i nordul Bucovinei \xc8\x99i \xc8\x9ainutul Her\xc8\x9ba au fost alipite RSS Ucrainene. La 7 august 1940, a fost creat\xc4\x83 regiunea Ismail, format\xc4\x83 din teritoriile aflate \xc3\xaen sudul Basarabiei \xc8\x99i care au fost alipite RSS Ucrainene ._NEWLINE_\xc3\x8en perioada 1941-1944, toate teritoriile anexate anterior de URSS au reintrat \xc3\xaen componen\xc8\x9ba Rom\xc3\xa2niei. Apoi, \xc3\xaen anul 1944, cele trei teritorii au fost reocupate de c\xc4\x83tre URSS \xc8\x99i integrate \xc3\xaen componen\xc8\x9ba RSS Ucrainene, conform organiz\xc4\x83rii teritoriale f\xc4\x83cute de Stalin dup\xc4\x83 anexarea din 1940, c\xc3\xa2nd Basarabia a fost rupt\xc4\x83 \xc3\xaen trei p\xc4\x83r\xc8\x9bi._NEWLINE_\xc3\x8en anul 1947, autorit\xc4\x83\xc8\x9bile sovietice au schimbat denumirea oficial\xc4\x83 a satului din cea de Principele-Carol \xc3\xaen cea de Rosdolne. \xc3\x8en anul 1954, Regiunea Ismail a fost desfiin\xc8\x9bat\xc4\x83, iar localit\xc4\x83\xc8\x9bile componente au fost incluse \xc3\xaen Regiunea Odesa._NEWLINE_\xc3\x8encep\xc3\xa2nd din anul 1991, satul Principele-Carol a f\xc4\x83cut parte din raionul Tatarbunar al regiunii Odesa din cadrul Ucrainei independente. El depindea din punct de vedere administrativ de comuna (selsovietul) S\xc4\x83r\xc4\x83ria. La recens\xc4\x83m\xc3\xa2ntul din anul 2001, au fost num\xc4\x83ra\xc8\x9bi numai patru locuitori \xc3\xaen acest sat._NEWLINE_Prin hot\xc4\x83r\xc3\xa2rea din 20 decembrie 2007 a Consiliului Regional Odesa, aceast\xc4\x83 localitate a fost desfiin\xc8\x9bat\xc4\x83, fiind inclus\xc4\x83 \xc3\xaen componen\xc8\x9ba satului S\xc4\x83r\xc4\x83ria. Aceast\xc4\x83 decizie a fost publicat\xc4\x83 \xc3\xaen Buletinul Oficial la 29 februarie 2008 .'